title: Решение (ЕС) 2017/1088 на Комисията от 24 март 2017 година относно държавна помощ SA. 35484 (2013/C) (ex SA. 35484 (2012/NN)) във връзка с някои подмерки за научни изследвания, финансирани съгласно Закона за млякото и мазнините (нотифицирано под номер C(2017) 1863)

text:
               20.6.2017

               BG

               Официален вестник на Европейския съюз

               L 156/25

         РЕШЕНИЕ (ЕС) 2017/1088 НА КОМИСИЯТА
   от 24 март 2017 година
   относно държавна помощ SA. 35484 (2013/C) (ex SA. 35484 (2012/NN)) във връзка с някои подмерки за научни изследвания, финансирани съгласно Закона за млякото и мазнините

         (нотифицирано под номер C(2017) 1863)

   (само текстът на немски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 108, параграф 2, първа алинея от него,
   като покани заинтересованите страни да представят мненията си в съответствие с горепосочената разпоредба (1) и като взе предвид техните мнения,
   като има предвид, че:
   1.   ПРОЦЕДУРА

               (1)

               С писма от 28 ноември 2011 г. и 27 февруари 2012 г. Комисията поиска от Германия допълнителна информация във връзка с годишния доклад относно държавната помощ в сектора на селското стопанство от 2010 г., който Германия е представила в съответствие с член 26 от Регламент (ЕС) 2015/1589 на Съвета (2). Германия отговори на въпросите на Комисията с писма от 16 януари 2012 г. и 27 април 2012 г. В контекста на тези отговори беше установено, че Германия е предоставила финансова подкрепа за германския сектор на млякото и млечните продукти в съответствие със Закона за млякото и мазнините от 1952 г. (Gesetz über den Verkehr mit Milch, Milcherzeugnissen und Fetten, наричан по-нататък: „ЗММ“).

               (2)

               С писмо от 2 октомври 2012 г. Комисията уведоми Германия, че въпросната помощ е регистрирана под номер SA.35484 (2012/NN) като помощ, за която не е постъпило уведомление. С писма от 16 ноември 2012 г., 7, 8, 11, 13, 14, 15 и 19 февруари, 21 март, 8 април, 28 май, 10 и 25 юни и 2 юли 2013 г. Германия представи допълнителна информация.

               (3)

               С писмо от 17 юли 2013 г. (3) Комисията уведоми Германия, че е решила да открие процедурата, предвидена в член 108, параграф 2 от Договора за функционирането на Европейския съюз („ДФЕС“), по отношение на някои подмерки съгласно ЗММ (наричано по-нататък „решението за откриване на процедурата“). В същото писмо Комисията стигна до заключението, че други подмерки са съвместими с вътрешния пазар през периода от 28 ноември 2001 г. до 31 декември 2006 г. или през периода, започващ на 1 януари 2007 г., или и през двата периода, или че други подмерки не представляват държавна помощ по смисъла на член 107, параграф 1 от ДФЕС, или че не са обхванати от правилата за държавна помощ.

               (4)

               По отношение на подмерките, които са предмет на настоящото решение, а именно подмерките за научни изследвания, посочени в решението за откриване на процедурата като подмерки BY2, BY11, BY12 и BY13 (наричани по-нататък „подмерките“), Комисията отбеляза, че тези подмерки изглежда имат всички характеристики на държавна помощ и че допустимите разходи съответстват на допустимите разходи, разрешени съгласно правилата за държавна помощ (вж. съображения 203 и 209 от решението за откриване на процедурата).

               (5)

               Комисията обаче не получи от Германия достатъчно информация относно интензитета на помощта, по-специално за това дали интензитетът на помощта е съответствал на нивата, разрешени съгласно правилата за държавна помощ (вж. съображения 204, 205, 210 и 211 от решението за откриване на процедурата), и във връзка с това изрази съмнения относно съвместимостта на подмерките с вътрешния пазар (вж. съображения 206 и 212 от решението за откриване на процедурата). Поради това Комисията поиска от Германия да представи мнението си и да предостави цялата информация, която може да бъде полезна за оценката на помощта по отношение на периода, започващ на 28 ноември 2001 г. (вж. съображение 276 от решението за откриване на процедурата).

               (6)

               С писмо от 20 септември 2013 г. Германия представи мнението си по отношение на решението за откриване на процедурата. С писма от 22 септември 2016 г. и 25 октомври 2016 г. Министерството на земеделието на Бавария представи допълнителни обяснения.

               (7)

               Решението за откриване на процедурата беше публикувано в Официален вестник на Европейския съюз
                   (4). Комисията прикани заинтересованите страни да представят мненията си в едномесечен срок. Комисията не получи конкретни мнения от заинтересовани страни по отношение на подмерките.

         2.   ОПИСАНИЕ НА ПОДМЕРКИТЕ

               (8)

               ЗММ е германски федерален закон, влязъл в сила през 1952 г. Той представлява законова рамка и е с неограничен срок на действие.

               (9)

               С член 22, алинея 1 от ЗММ на германските федерални провинции (по-нататък наричани „федералните провинции“) се предоставя правото да събират от мандрите такса върху млякото въз основа на предадените количества мляко.

               (10)

               В член 22, параграф 2 от ЗММ се предвижда получените от таксата върху млякото средства да се използват единствено за:

                           а)

                           насърчаване и запазване на качеството въз основа на определени правила за прилагане;

                           б)

                           подобряване на хигиенните условия при доенето, доставката, обработката и преработката, както и при дистрибуцията на мляко и млечни продукти;

                           в)

                           контрол на млеконадоя;

                           г)

                           консултиране на предприятията по въпроси от областта на млекодобивния и млекопреработвателния сектор, както и текущо повишаване на квалификацията на младите кадри в тези сектори;

                           д)

                           реклама с цел увеличаване на консумацията на мляко и млечни продукти;

                           е)

                           изпълнение на задачи, установени в Закона за млякото и мазнините.

               (11)

               В член 22, алинея 2a от ЗММ се предвижда чрез дерогация от алинея 2 постъпващите средства от таксата върху млякото да могат да се използват също и за:

                           а)

                           намаляване на структурно обусловено увеличени разходи за събирането при доставката на мляко и сметана от производителя до мандрата,

                           б)

                           намаляване на увеличени транспортни разходи при доставката на мляко между мандри, в случай че доставката е необходима, за да се гарантира снабдяването на пазара на мандрите получатели с мляко за пиене, и

                           в)

                           подобряване на качеството при централизирана дистрибуция на млечни продукти.

               (12)

               В Бавария събирането и използването на таксата върху млякото са регламентирани в Баварската наредба относно таксата върху млякото (Bayerische Milchumlageverordnung).

               (13)

               В Бавария таксата върху млякото е била използвана за финансиране на подмерките за научни изследвания, посочени в съображение 4, а именно:

                           BY 2 — „Die Erhöhung des Milchproteingehaltes durch Management und Züchtung: Eine Perspektive für Milcherzeuger, Verbraucher und Industrie“ (Увеличаване на съдържанието на млечни протеини чрез управление и селекция: перспектива за млекопроизводителите, потребителите и промишлеността;

                           BY 11 — „Förderung der Anpassung von Untersuchungsmethoden zur Bearbeitung spezifischer Fragestellungen sowie der Methodenentwicklung in Kooperation mit Forschungseinrichtungen und der Nutzbarmachung und des Transfers wissenschaftlicher Erkenntnisse für die bayerische Milchwirtschaft“ (Насърчаване на адаптирането на проучвателните методи за обработването на специфични въпроси, на разработването на методи в сътрудничество с научноизследователските институти и на трансфера на научни знания за млекопреработвателната промишленост в Бавария);

                           BY 12 — Entwicklung einer anti-listeriellen, frühen Oberflächenreifungskultur für geschmierte Käse (Разработване на култура за предотвратяване на развитието на листерия при зреенето на сиренето);

                           BY 13 — „Überwachung von antimikrobiellen Rückständen der Milch — Etablierung des neuen Biosensor-Systems MCR3 für Routineuntersuchungen in der Praxis“ (Мониторинг на антимикробните остатъчни вещества в млякото — установяване на новата биосензорна система MCR3 за рутинно изпитване в практиката).

                     Последната подмярка също е била финансирана от държавния бюджет на Бавария.

               (14)

               Конкретното правно основание за прилагането на подмерките е включвало също:

                           —

                           Наредбата относно бюджета на Бавария (Bayerische Haushaltsordnung), по-специално членове 23 и 44, както и съответните административни разпоредби (Verwaltungsvorschriften);

                           —

                           двугодишния бюджетен план на Министерството на земеделието на Бавария, включително главата за разходите от Специалния фонд за млякото и мазнините (Sondervermögen Milch und Fett);

                           —

                           административните правни актове на Министерството на земеделието на Бавария, с които се разрешават проектите и разходите за научни изследвания (Ausgabeermächtigung).

               (15)

               Решенията за това какъв вид научноизследователски проекти ще се изпълняват и финансират с таксата върху млякото са били приети чрез специална процедура за вземане на решения, включваща участници от различни равнища за вземане на решения: съветът на Асоциацията на предприятията от млекопреработвателната промишленост в Бавария (Vorstand der Landesvereinigung der bayerischen Milchwirtschaft) публикува списък на предварително избрани проекти и го представя за гласуване пред общото събрание (Mitgliederversammlung) на Асоциацията. Общото събрание гласува и по планирания бюджет на проекта. Въз основа на това гласуване и на двугодишния бюджетен план на Министерството на земеделието на Бавария Министерството издава административни правни актове за разрешаване на разходите за избраните научноизследователски проекти (Ausgabeermächtigung). За всеки проект се взема отделно решение.

         3.   МНЕНИЕ НА ГЕРМАНИЯ

               (16)

               Германия представи следната информация по отношение на условията за съвместимост, изискана в решението за откриване на процедурата.

      BY 2 — „Die Erhöhung des Milchproteingehaltes durch Management und Züchtung: Eine Perspektive für Milcherzeuger, Verbraucher und Industrie“ (Увеличаване на съдържанието на млечни протеини чрез управление и селекция: перспектива за млекопроизводителите, потребителите и промишлеността):

               (17)

               Проектът е бил изпълнен между 2008 г. и 2012 г. Получател на помощта е Technische Universität München.

               (18)

               Общият бюджет на проекта е бил 600 000 EUR. Разбивката на финансовите средства е следната:

                  Таблица 1

                           Източник

                           EUR на година

                           общо EUR

                           % от общата стойност

                           Собствени средства на получателя

                           20 000

                           100 000

                           16,67

                           Група от предприятия Theo Müller

                           75 000

                           350 000

                           58,33

                           Такса върху млякото (MFG)

                           35 000

                           150 000

                           25

               (19)

               Стойността на помощта, получена от таксата върху млякото, е била 150 000 EUR и е представлявала 25 % от общия бюджет на научноизследователския проект.

      BY 11 — „Förderung der Anpassung von Untersuchungsmethoden zur Bearbeitung spezifischer Fragestellungen sowie der Methodenentwicklung in Kooperation mit Forschungseinrichtungen und der Nutzbarmachung und des Transfers wissenschaftlicher Erkenntnisse für die bayerische Milchwirtschaft“ (Насърчаване на адаптирането на проучвателни методи за обработка на специфични въпроси, на разработването на методи в сътрудничество с научноизследователските институции и на предоставянето на научни знания за млекопреработвателната промишленост в Бавария):

               (20)

               Целта на проекта е била да се осъвременят съществуващите методи за анализ на млякото и въпросниците за специфични въпроси, свързани с млякото. Резултатите от научноизследователския проект са били предназначени за използване от страна на предприятията от млекопреработвателната промишленост в Бавария във връзка с производството на мляко и преработката на млечни продукти.

               (21)

               Проектът е бил изпълнен между 2002 г. и 2011 г. Помощта е била изплащана ежегодно.

               (22)

               Бюджетът на проекта и стойността на помощта са били следните:

                  Таблица 2

                  Период 2002—2006 г.

                           Година

                           2002

                           2003

                           2004

                           2005

                           2006

                           Бюджет на проекта (EUR)

                           332 505,30

                           416 945,14

                           616 483,19

                           812 433,90

                           587 072,90

                           Размер на помощта (EUR)

                           222 261,52

                           288 240,39

                           423 429,64

                           564 887,80

                           391 124,32

                           Интензитет на помощта (%)

                           66,84

                           69,13

                           68,68

                           69,53

                           66,62

                  Таблица 3

                  Период 2007—2012 г.

                           Година

                           2007

                           2008

                           2009

                           2010

                           2011

                           2012

                           Бюджет на проекта (EUR)

                           378 169,60

                           324 134,53

                           376 916,07

                           369 009,52

                           409 803,32

                           343 753,57

                           Размер на помощта (EUR)

                           273 898,60

                           240 292,53

                           274 014,01

                           268 866,52

                           301 076,32

                           257 259,72

                           Интензитет на помощта (%)

                           72,43

                           74,13

                           72,70

                           72,86

                           73,47

                           74,84

               (23)

               Получател на помощта е Milchwirtschaftlicher Verein Allgäu-Schwaben e. V., средно по размер предприятие (5) (наричано по-нататък „МСП“). Резултатите от научното изследване са били представени на различни национални и международни събития, както и в редица национални и международни научни издания (6).

      BY 12 — Entwicklung einer anti-listeriellen, frühen Oberflächenreifungskultur für geschmierte Käse (Разработване на култура за предотвратяване на развитието на листерия при зреенето на сиренето):

               (24)

               В писмото си от 20 септември 2013 г. Германия обясни, че първоначално е представила погрешно описание на проекта, което е използвано за целите на решението за откриване на процедурата. Грешката е произтекла от объркване с друг проект с подобно заглавие, който е бил финансиран изцяло от частни източници. Германия представи нова информация за проекта, който е бил финансиран от таксата върху млякото, както следва:

               (25)

               Целта на проекта е била да се потърсят взаимовръзки между бактерията Listeria monocytogenes и бактерията, образуваща червената коричка при зреенето на сирената. Проектът е представлявал основно микробно изследване. В резултат на това е бил доказан необичаен инхибиращ потенциал на някои щамове на Pichia norvegensis спрямо Listeria monocytogenes — констатация, която не е била описвана в науката до този момент. Не е било възможно резултатът да бъде използван веднага в производството на сирене, тъй като е било необходимо допълнително да се изясни характерното молекулярно естество на принципа на инхибиране.

               (26)

               Проектът е бил изпълнен между 2006 г. и 2008 г. Бюджетът на проекта е бил 30 000 EUR. Той е бил финансиран изцяло от таксата върху млякото.

               (27)

               Получател на помощта е Technische Universität München, публичен субект с нестопанска цел в областта на висшето образование.

      BY 13 — „Überwachung von antimikrobiellen Rückständen der Milch — Etablierung des neuen Biosensor-Systems MCR3 für Routineuntersuchungen in der Praxis“ (Мониторинг на антимикробните остатъчни вещества в млякото — установяване на новата биосензорна система MCR3 за рутинно изпитване в практиката):

               (28)

               Проектът е бил изпълнен между 2010 г. и 2011 г. Допустимите разходи са възлизали на 73 234,58 EUR. Помощта е била предоставена през 2010 г. и е с произход от два източника: от таксата върху млякото и от бюджета на провинция Бавария (клъстер Ernährung). Стойността на помощта, изплатена от таксата върху млякото, е възлизала на 26 500 EUR, а стойността на помощта, изплатена от клъстер Ernährung, е възлизала на 26 500 EUR. Следователно интензитетът на помощта е бил 72,4 %.

               (29)

               Получател на помощта е Milchprüfring Bayern e. V. — МСП (7). Резултатите от научното изследване са били представени на различни национални и международни събития, както и в редица национални и международни научни издания (8).

         4.   ОЦЕНКА ОТНОСНО НАЛИЧИЕТО НА ДЪРЖАВНА ПОМОЩ

               (30)

               В решението за откриване на процедурата Комисията застъпва становището, че подмерките изглежда са имали всички характеристики на държавна помощ.

               (31)

               Съгласно член 107, параграф 1 от ДФЕС всяка помощ, предоставена от държава членка или чрез ресурси на държава членка, под каквато и да било форма, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки, доколкото засяга търговията между държавите членки, е несъвместима с вътрешния пазар.

         4.1.   Помощ, предоставена от държавата или чрез държавни ресурси

               (32)

               Помощта е била предоставена предимно от таксата върху млякото. В случая на подмярка BY13 помощ е била предоставена и от бюджета на провинция Бавария.

               (33)

               Финансовите средства, получени от бюджета на провинция Бавария, представляват държавни ресурси. Финансовите средства, получени от таксата върху млякото, също се считат за държавни ресурси по смисъла на член 107, параграф 1 от ДФЕС по следните причини:

               (34)

               В съответствие с установената съдебна практика е неуместно да се прави разлика между случаите, в които помощта се предоставя пряко от държавата, и случаите, в които тя се предоставя от публична или частна организация, определена или създадена от държавата за тази цел. За да могат обаче да бъдат квалифицирани като държавна помощ по смисъла на член 107, параграф 1 от ДФЕС, предимствата трябва, на първо място, да са предоставени пряко или косвено чрез държавни ресурси и, на второ място, да могат да бъдат приписани на държавата.

               (35)

               По отношение на гореописаната мярка е очевидно, че таксата е събирана въз основа на федерален закон, ЗММ, в съответствие с Баварската наредба относно таксата върху млякото.

               (36)

               По-специално в член 22, параграф 1, първо изречение от ЗММ се предвижда, че правителствата на провинциите, след консултация с асоциацията на провинцията или професионалните организации, могат да събират общо от мандрите, сборните пунктове за мляко и предприятията за пастьоризиране на млякото такси, за да стимулират млекопреработвателната промишленост.

               (37)

               Съгласно член 22, параграф 1, второ изречение от ЗММ правителствата на провинциите след подаване на заявление от страна на асоциацията или професионалните организации могат да събират общо такси до 0,2 цента на килограм доставено мляко. Следователно правителствата на провинциите безспорно се ползват с правен суверенитет по отношение на таксата.

               (38)

               Правното основание за събирането на такса върху млякото в Бавария се съдържа в Баварската наредба относно таксата върху млякото, в която се предвиждат подробните условия, включително размера на таксата. В резултат на това събирането на таксата върху млякото подлежи на регулиране от страна на правителството на Бавария, т.е. от държавата. Фактът, че въпросната наредба е издадена след консултация със съответната асоциация на провинцията, представляваща млекопреработвателната промишленост, не променя това заключение.

               (39)

               В настоящия случай е налице такса, която се събира от частни предприятия — мандрите. Приходът от тази такса се внася в бюджета на Бавария преди да бъде използван за финансиране на подмерките за научни изследвания. Поради това се счита, че той подлежи на държавен контрол.

               (40)

               Комисията заключава, че мерките, финансирани от средствата от таксата върху млякото, са предоставени чрез държавни ресурси и могат да бъдат приписани на държавата.

         4.2.   Предприятия/избирателно предимство

               (41)

               Получатели на помощта са, както следва: Technische Universität München (подмерки BY 2 и BY 12), Milchwirtschaftlicher Verein Allgäu-Schwaben e. V. (подмярка BY 11) и Milchprüfring Bayern e. V. (подмярка BY 13).

               (42)

               Technische Universität München е публична научноизследователска организация. В случая на подмярка BY 2 тя следва да се счита за предприятие, тъй като е извършвала икономическа дейност, а именно възложена по договор научноизследователска дейност в областта на селското стопанство с цел да бъдат представени практически резултати, които да се използват при производството на мляко от млекопроизводителите и мандрите. Икономическото естество на дейността се подчертава от факта, че във финансирането на научноизследователския проект са участвали и частни предприятия (група от предприятия Theo Miller, вж. съображение 18). Може да се направи заключение, че научноизследователската организация е извършвала възложена по договор научноизследователска дейност и е осигурявала научноизследователски резултати за предприятия, осъществяващи стопанска дейност.

               (43)

               В случая на подмярка BY 12 Technische Universität München не следва да се счита за предприятие, тъй като е изпълнявал неикономическа дейност, а именно провеждане на независимо научно изследване с цел придобиване на по-задълбочени познания в областта на микробите. Както се посочва в съображение 24, Германия е представила нова информация за тази подмярка, която не е била оценена в решението за откриване на процедурата. Според новата информация научноизследователският проект по мярка BY 12 е свързан с независимо научно изследване, а именно основно микробно изследване без пряко практическо приложение.

               (44)

               Milchwirtschaftlicher Verein Allgäu-Schwaben e. V. (подмярка BY 11) и Milchprüfring Bayern e. V. (подмярка BY 13) са форми на организация на представители на млекодобивната и млекопреработвателната промишленост в Бавария с частна правосубектност, които изпълняват различни икономически дейности и услуги по договор в интерес на млекопроизводители, млекопреработватели и други икономически оператори от Бавария в сектора на млякото и млечните продукти. В контекста на мерки BY 11 и BY 13 те са извършвали възложена по договор научноизследователска дейност в областта на селското стопанство с цел да бъдат представени практически резултати, които да се използват при производството на мляко от млекопроизводителите и мандрите. Германия ги определя като МСП.

               (45)

               Тримата избрани получатели в качеството си на предприятия са получили избирателно предимство, тъй като разходите по проекта, които представляват част от тяхната икономическа дейност и които по принцип е следвало да бъдат поети от собствения им бюджет, са били покрити чрез средства, получени от държавния бюджет и таксата върху млякото.

         4.3.   Нарушаване на конкуренцията и засягане на търговията

               (46)

               Според постоянната съдебна практика на Съда на ЕС засилването на конкурентното положение на едно предприятие вследствие на предоставена държавна помощ обикновено води да нарушаване на конкуренцията спрямо конкурентните предприятия, които не са получили тази помощ (9). Всяка помощ за предприятие, което функционира на пазар, който е отворен за търговия в рамките на Съюза, може да засегне търговията между държавите членки (10). Обемът на търговията със селскостопански продукти в рамките на Съюза през периода 2001—2012 г. е бил значителен. Например вносът и износът на изделия, попадащи в позиция 0401 от Комбинираната номенклатура (Мляко и сметана, неконцентрирани, нито подсладени със захар или други подсладители), (11) са възлизали съответно на 1,2 милиарда евро и 957 милиона евро през 2011 г. (12).

               (47)

               Целта на подмерките, оценявани в настоящото решение, е подпомагане на възложена по договор промишлена научноизследователска дейност в областта на селското стопанство, по-специално в сектора на млякото и млечните продукти. Предвид значителния търговски обмен на млечни продукти следователно може да се предположи, че въпросните подмерки нарушават или заплашват да нарушат конкуренцията и засягат търговията между държавите членки.

         4.4.   Заключение относно наличието на помощ

               (48)

               Следователно може да се направи заключението, че подмерки BY2, BY11 и BY13 се квалифицират като държавна помощ по смисъла на член 107, параграф 1 от ДФЕС, а подмярка BY12 не се квалифицира като държавна помощ, тъй като получателят не е осъществявал икономическа дейност.

         5.   ОЦЕНКА ОТНОСНО ЗАКОНОСЪОБРАЗНОСТТА НА ПОМОЩТА

               (49)

               Съгласно член 108, параграф 3 от ДФЕС държавите членки са длъжни да информират Комисията за всякакви планове за предоставянето на помощ и не могат да приведат в действие такава помощ, докато Комисията не я разреши като съвместима (задължение за непредприемане на действия). Германия не е изпратила на Комисията уведомление за подмерки BY2, BY11 и BY13 преди тяхното привеждане в действие.

               (50)

               Подмерки BY2, BY11 и BY13 представляват нова помощ по смисъла на член 1, буква в) от Регламент (ЕС) 2015/1589. Не е изпълнен нито един от критериите за съществуваща помощ. По-специално помощта не е съществуваща по смисъла на член 1, буква б), точка i) от Регламент (ЕС) 2015/1589, тъй като е приведена в действие след влизането в сила на ДФЕС (подмярка BY 2 е приведена в действие през 2008 г., подмярка BY 11 е приведена в действие през 2002 г., а подмярка BY 13 е приведена в действие през 2010 г.) и 10-годишният срок на давност не е изтекъл (давностният срок е бил прекъснат на 28 ноември 2011 г., вж. съображение 152 от решението за откриване на процедурата).

               (51)

               Следователно, тъй като за тези нови мерки за помощ не е изпратено уведомление на Комисията преди те да бъдат приведени в действие, те са неправомерни.

         6.   ОЦЕНКА НА СЪВМЕСТИМОСТТА НА ПОДМЕРКИТЕ

               (52)

               Съгласно член 107, параграф 3, буква в) от ДФЕС помощите, които имат за цел да улеснят развитието на някои икономически дейности или на някои икономически региони, могат да се приемат за съвместими с вътрешния пазар, доколкото тези помощи не засягат по неблагоприятен начин условията на търговия до степен, която противоречи на общия интерес.

               (53)

               В съответствие с Известието на Комисията за определяне на приложимите правила при оценка на незаконосъобразната държавна помощ (13) всяка незаконосъобразна помощ, т.е. помощ, предоставена в противоречие с член 108, параграф 3 от ДФЕС, се оценява съгласно правилата, които са в сила към момента на предоставяне на помощта.

               (54)

               По отношение на помощта за научни изследвания бяха приети специални насоки. Помощ, предоставена в периода между 28 ноември 2001 г. и 31 декември 2006 г., трябва да се оценява от гледна точка на Рамката на Общността за държавна помощ за научни изследвания и развитие (14) (наричана по-нататък „Рамка на Общността от 1996 г.“). Помощ, предоставена след 1 януари 2007 г., трябва да се оценява от гледна точка на Рамката на Общността за държавна помощ за научни изследвания, развитие и иновации (15) (наричана по-нататък „Рамка на Общността за периода 2007—2013 г.“).

               (55)

               Подмерките BY2, BY11 и BY13 се квалифицират като индустриални научни изследвания съгласно определението във второ тире от приложение I към Рамката на Общността от 1996 г. и в точка 2.2, буква е) от Рамката на Общността за периода 2007—2013 г., тъй като тези подмерки са били насочени към постигането на значителни подобрения и придобиването на знания за млечните продукти и производствените процеси и са имали практическо отражение върху сектора на млякото и млечните продукти. Резултатите от тези научноизследователски проекти са били пряко приложими от предприятията в сектора на млякото и млечните продукти в техните производствени цикли, тъй като са били насочени към постигане на по-добро качество на произвежданите млечни продукти. Например научноизследователският проект по подмярка BY 2 е бил свързан с увеличаване на съдържанието на млечни протеини и частни предприятия са имали пряко участие в този проект; научноизследователският проект по подмярка BY 11 е бил свързан с осъвременяване на анализа на качеството на млякото, а научноизследователският проект по подмярка BY 13 е бил свързан с установяване на новата биосензорна система за рутинно изпитване в практиката.

               (56)

               Съвместимостта на допустимите разходи вече е оценена положително в решението за откриване на процедурата (вж. съображения 203 и 209 от решението за откриване на процедурата). Следователно остава да бъде оценен интензитетът на помощта (вж. съображения 5, 204, 205, 210 и 211 от решението за откриване на процедурата) (вж. съображение 5 от настоящото решение).

      Подмярка BY 2

               (57)

               Подмярка BY 2 трябва да бъде оценена от гледна точка на Рамката на Общността за периода 2007—2013 г., тъй като помощта е предоставена за периода 2008—2012 г.

               (58)

               Съгласно точка 5.1.2., буква б) от Рамката на Общността за периода 2007—2013 г. за индустриални научни изследвания се разрешава интензитет на помощта до 50 %. Интензитетът на помощта за подмярка BY 2 е бил 25 % (вж. съображение 19 от настоящото решение) и следователно е бил в рамките на позволеното законно ограничение.

               (59)

               Поради това може да се заключи, че подмярка BY 2 е съвместима с вътрешния пазар, тъй като е спазен интензитетът на помощта, посочен в точка 5.1.2., буква б) от Рамката на Общността за периода 2007—2013 г.

      Подмярка BY 11

               (60)

               Тъй като подмярка BY 11 е предоставена в периода 2002—2011 г., тази помощ трябва да бъде оценена от гледна точка и на двете насоки за помощта за научни изследвания: Рамката на Общността от 1996 г. за периода на прилагане от 28 ноември 2001 г. до 31 декември 2006 г. и Рамката на Общността за периода 2007—2013 г. за периода на прилагане от 1 януари 2007 г. до 31 декември 2011 г.

               (61)

               През периода на прилагане от 28 ноември 2001 г. до 31 декември 2006 г. разрешеният интензитет на помощта за индустриални научни изследвания е бил 50 % (точка 5.3. от Рамката на Общността от 1996 г.). Допълнителни 10 процентни пункта са разрешени в случаите, когато помощта се предоставя на МСП (точка 5.10.1. от Рамката на Общността от 1996 г.). Друго увеличение от 10 процентни пункта е разрешено в случаите, когато резултатите от проекта са широко разпространени и публикувани (точка 5.10.4., буква в) от Рамката на Общността от 1996 г.). Помощта, предоставена по подмярка BY 11, отговаря на тези правила относно интензитета на помощта, тъй като помощта е била предоставена на МСП и резултатите са били представени на различни международни и национални научни събития и в публикации и тъй като е възлизала на по-малко от 70 % от допустимите разходи (вж. съображение 22 и таблица 2 от настоящото решение).

               (62)

               През периода на прилагане от 1 януари 2007 г. до 31 декември 2011 г. разрешеният интензитет на помощта за индустриални научни изследвания е бил 50 % (точка 5.1.2, буква б) от Рамката на Общността за периода 2007—2013 г.). Допълнителни 10 процентни пункта са разрешени в случаите, когато помощта се предоставя на МСП (точка 5.1.3., буква а) от Рамката на Общността за периода 2007—2013 г.). Друго увеличение от 15 процентни пункта до максимален интензитет на помощта от 80 % е разрешено в случаите, когато резултатите от проекта са широко разпространени и публикувани (точка 5.1.3., подточка iii) от Рамката на Общността за периода 2007—2013 г.). Помощта, предоставена по подмярка BY 11, отговаря на тези правила относно интензитета на помощта, тъй като помощта е била предоставена на МСП и резултатите са представени на различни международни и национални научни събития и в публикации и е възлизала на по-малко от 75 % от допустимите разходи (вж. съображение 21 и таблица 3 от настоящото решение).

               (63)

               Получателят, Milchwirtschaftlicher Verein Allgäu-Schwaben e. V, се счита за МСП, тъй като броят на неговите служители и годишният оборот са под праговете, установени в Препоръката на Комисията от 6 май 2003 г. относно определението за микро, малки и средни предприятия (16) (вж. съображение 23). В списъка на различните международни и национални научни събития и публикации, посочени в същото съображение, се упоменават 38 публични лекции и 29 публикации.

      Подмярка BY13

               (64)

               Подмярка BY 13 трябва да бъде оценена от гледна точка на Рамката на Общността за периода 2007—2013 г., тъй като помощта е предоставена през 2010 г.

               (65)

               Разрешеният интензитет на помощта за индустриални научни изследвания е бил 50 % (точка 5.1.2, буква б) от Рамката на Общността за периода 2007—2013 г.). Допълнителни 10 процентни пункта са разрешени в случаите, когато помощта се предоставя на МСП (точка 5.1.3., буква а) от Рамката на Общността за периода 2007—2013 г.). Друго увеличение от 15 процентни пункта до максимален интензитет на помощта от 80 % е разрешено в случаите, когато резултатите от проекта са широко разпространени и публикувани (точка 5.1.3., подточка iii) от Рамката на Общността за периода 2007—2013 г.). Помощта, предоставена по подмярка BY 13, отговаря на тези правила относно интензитета на помощта, тъй като помощта е била предоставена на МСП и резултатите са били представени на различни международни и национални научни събития и в публикации и е възлизала на по-малко от 75 % от допустимите разходи (вж. съображения 26 и 27 от настоящото решение).

               (66)

               Получателят, Milchprüfring Bayern e. V, се счита за МСП, тъй като броят на неговите служители и годишният оборот са под праговете, установени в Препоръка на Комисията от 6 май 2003 г. относно определението за микро-, малки и средни предприятия (17) (вж. съображение 29). В списъка на различните международни и национални научни събития и публикации, посочени в същото съображение, се упоменават 12 публични лекции и 12 публикации.

      Заключение относно съвместимостта на подмерките за помощ

               (67)

               Следователно може да са направи заключението, че подмерки BY 2, BY 11 и BY 13 са съвместими с вътрешния пазар.

         ПРИЕ НАСТОЯЩОТО РЕШЕНИЕ:
   Член 1
   Подмярка BY 12 не представлява държавна помощ по смисъла на член 107, параграф 1 от ДФЕС.
   Член 2
   Държавната помощ, предоставена неправомерно от Германия за периода между 28 ноември 2001 г. и 31 декември 2012 г. за подмерки BY 2, BY 11 и BY 13 в нарушение на член 108, параграф 3 от ДФЕС, е съвместима с вътрешния пазар съгласно член 107, параграф 3, буква в) от ДФЕС.
   Член 3
   Адресат на настоящото решение е Федерална република Германия.

      Съставено в Брюксел на 24 март 2017 година.

            За Комисията

         Phil HOGAN

            Член на Комисията

      (1)  ОВ C 7, 10.1.2014 г., стр. 8.

      (2)  Регламент (ЕС) 2015/1589 на Съвета от 13 юли 2015 г. за установяване на подробни правила за прилагането на член 108 от Договора за функционирането на Европейския съюз (ОВ L 248, 24.9.2015 г., стр. 9).

      (3)  C(2013) 4457 final, коригирано с писмо от 16 декември 2013 г. (C(2013) 9021 final).

      (4)  Вж. документа, цитиран в бележка под линия 1.

      (5)  Според представената от Германия информация през 2011 г. получателят е имал 154 назначени служители и годишен оборот от 9,05 милиона евро.

      (6)  Списъкът на публикациите, представен от Министерството на земеделието на Бавария, е регистриран в Комисията под референтен номер Ares(2016)5503557 — 22 септември 2016 г.

      (7)  Според представената от Германия информация през 2011 г. получателят е имал 158 назначени служители и оборот от 14,6 милиона евро.

      (8)  Списъкът на публикациите, представен от Министерството на земеделието на Бавария, е регистриран в Комисията под референтен номер Ares(2016)5503557 — 22 септември 2016 г..

      (9)  Решение от 17 септември 1980 г., Philip Morris Holland BV/Комисия, 730/79, EU:C:1980:209, точки 11 и 12.

      (10)  Вж. по-специално Решение от 13 юли 1988 г., Френска република/Комисия, 102/87, EU:C:1988:391.

      (11)  Регламент за изпълнение (ЕС) № 927/2012 на Комисията от 9 октомври 2012 г. за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа (ОВ L 304, 31.10.2012 г., стр. 1).

      (12)  Източник: ЕВРОСТАТ.

      (13)  Известие на Комисията за определяне на приложимите правила при оценка на незаконосъобразната държавна помощ (ОВ C 119, 22.5.2002 г., стр. 22).

      (14)  Рамка на Общността за държавна помощ за научни изследвания и развитие (ОВ C 45, 17.2.1996 г., стр. 5).

      (15)  Рамка на Общността за държавна помощ за научни изследвания, развитие и иновации (ОВ C 323, 30.12.2006 г., стр. 1).

      (16)  ОВ L 124, 20.5.2003 г., стр. 36.

      (17)  ОВ L 124, 20.5.2003 г., стр. 36.


title: 2010/491/ЕО: Решение на Съвета от 27 юли 2009 година за подписване от името на Общността на Договореност между Европейската общност, от една страна, и Конфедерация Швейцария и Княжество Лихтенщайн, от друга страна, относно реда и условията на участие на тези държави в Европейската агенция за управление на оперативното сътрудничество по външните граници на държавите-членки на Европейския съюз

text:
               16.9.2010

               BG

               Официален вестник на Европейския съюз

               L 243/66

         РЕШЕНИЕ НА СЪВЕТА
   от 27 юли 2009 година
   за подписване от името на Общността на Договореност между Европейската общност, от една страна, и Конфедерация Швейцария и Княжество Лихтенщайн, от друга страна, относно реда и условията на участие на тези държави в Европейската агенция за управление на оперативното сътрудничество по външните граници на държавите-членки на Европейския съюз
   (2010/491/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 62, параграф 2, буква а) и член 66 във връзка с член 300, параграф 2, първа алинея, първо изречение от него,
   като взе предвид предложението на Комисията,
   като има предвид, че:

               (1)

               Член 21, параграф 3 от Регламент (ЕО) № 2007/2004 на Съвета от 26 октомври 2004 г. за създаване на Европейска агенция за управление на оперативното сътрудничество по външните граници на държавите-членки на Европейския съюз (1) предвижда държавите, асоциирани в прилагането, изпълнението и развитието на достиженията на правото от Шенген, да участват в дейностите на агенцията. Редът и условията за тяхното участие трябва да бъдат определени в допълнителни договорености, които да се сключат между Общността и тези държави.

               (2)

               След като Комисията бе оправомощена на 11 март 2008 г., преговорите с Конфедерация Швейцария и Княжество Лихтенщайн за договореност относно реда и условията на участие на тези държави в Европейската агенция за управление на оперативното сътрудничество по външните граници на държавите-членки на Европейския съюз приключиха.

               (3)

               При условие евентуалното ѝ сключване на по-късна дата договореността, парафирана на 19 януари 2009 г., следва да бъде подписана, а приложените съвместни декларации — да бъдат одобрени.

               (4)

               В съответствие с членове 1 и 2 от Протокола относно позицията на Дания, приложен към Договора за Европейския съюз и Договора за създаване на Европейската общност, Дания не участва в приемането на настоящото решение и не е обвързана от него, нито от неговото прилагане. Доколкото настоящото решение представлява развитие на достиженията на правото от Шенген съгласно разпоредбите на част трета, дял IV от Договора за създаване на Европейската общност, в срок шест месеца от приемането на настоящото решение Дания взема решение, в съответствие с член 5 от посочения протокол, дали да го въведе в своето национално право.

               (5)

               Настоящото решение представлява развитие на разпоредбите на достиженията на правото от Шенген, в които Обединеното кралство не участва в съответствие с Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (2). Следователно Обединеното кралство не участва в приемането му и не е обвързано от него, нито от неговото прилагане.

               (6)

               Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (3). Следователно Ирландия не участва в приемането му и не е обвързана от него, нито от неговото прилагане,

         РЕШИ:
   Член 1
   Подписването на договореност между Европейската общност, от една страна, и Конфедерация Швейцария и Княжество Лихтенщайн, от друга страна, относно реда и условията на участие на тези държави в Европейската агенция за управление на оперативното сътрудничество по външните граници на държавите-членки на Европейския съюз и приложените съвместни декларации се одобрява от името на Общността при условие сключването на договореността.
   Член 2
   Председателят на Съвета e упълномощен да посочи лицето(лицата), което(които) е(са) оправомощено(и) да подпише(ат) договореността от името на Общността, при условие сключването ѝ.

      Съставено в Брюксел на 27 юли 2009 година.

            За Съвета

            Председател

         C. BILDT

      (1)  ОВ L 349, 25.11.2004 г., стр. 1.

      (2)  ОВ L 131, 1.6.2000 г., стр. 43.

      (3)  ОВ L 64, 7.3.2002 г., стр. 20.


title: Решение на управителния Съвет на Европол от 20 март 2007 г. определящо правилата за управление на споразуменията за участие на експерти от трети страни в работата на аналитични групи

text:
               29.3.2007

               BG

               Официален вестник на Европейския съюз

               C 72/32

      РЕШЕНИЕ НА УПРАВИТЕЛНИЯ СЪВЕТ НА ЕВРОПОЛ

   от 20 март 2007 г.
   определящо правилата за управление на споразуменията за участие на експерти от трети страни в работата на аналитични групи
   (2007/C 72/15)
   УПРАВИТЕЛНИЯТ СЪВЕТ НА ЕВРОПОЛ,
   като взе предвид Конвенцията за създаването на Европейска полицейска служба (Конвенция за Европол), изменена с Акт на Съвета от 27 ноември 2003 г., който въз основа на член 43, параграф 1 от Конвенцията за създаването на Европейска полицейска служба състави протокол, изменящ тази Конвенция (1), и по-специално член 10, параграф 9 от нея,
   като взе предвид становището, изразено от Съвместния надзорен орган,
   като има предвид, че управителният съвет трябва да определи, с мнозинство от две трети на своите членове, правила за управление на споразуменията за участие на експерти от трети страни в работата на аналитични групи,
   ПРИЕ НАСТОЯЩОТО РЕШЕНИЕ:
   Член 1
   Дефиниции
   За целите на настоящото решение:

               а)

               „аналитични групи“ означава група, чиито участници осъществяват проекти за анализ, както е посочено в член 10, параграф 2 на Конвенцията за Европол;

               б)

               „споразумение“ означава споразумение, сключено между Европол и трета страна, според чиито правила се осъществява включването на последната в работата на аналитичната група;

               в)

               „участие“ на експерти от трети страни в работата на аналитична група означава, че тези експерти имат правото да участват в срещите на групата, да получават, при поискване, информация от Европол за развитието на съответния аналитичен работен файл, както и да получават и да разпространяват, в съответствие с приложимите правни изисквания, резултатите от анализа, касаещи представляваната от тях трета страна;

               г)

               „трета страна“ е друга държава или орган по смисъла на член 10, параграф 4 от Конвенцията за Европол.

         Член 2
   Покана за участие в работата на аналитична група
   Европол може да покани експерти от трета страна, с която е сключено споразумение, съдържащо подходящи условия за обмен на информация, включително за предоставяне на лични данни, както и за конфиденциалност на обменената информация, които да участват в работата на аналитичната група. Поканата следва да бъде отправена при единодушното съгласие на участниците в аналитичната група.
   Член 3
   Споразумения
   1.   Участието на експерти от трети страни се регламентира от споразумения, сключени между Европол и трети страни. Тези споразумения, които се основават модела, изложен в приложението към настоящото решение, се съобщават на Съвместния надзорен орган. В случай че Европол възнамерява да се отклони от примерното споразумение, се провеждат консултации с участниците в аналитичната група.
   2.   В споразумения се предвижда, че привлечените експерти от трети страни имат право:

               а)

               да участват в срещите на аналитичната група; и

               б)

               да получават, при поискване, информация от Европол за развитието на съответния аналитичен работен файл; и

               в)

               да получават достъп до резултатите от проведения анализ, касаещи представляваната от тях трета страна; предоставянето на тази информация се извършва в съответствие с член 17, параграф 2 и член 18, параграф 4 от Конвенцията за Европол, с приложимите условия на споразуменията за сътрудничество и конфиденциалност, с член 5, параграф 5 от Акт на Съвета от 12 март 1999 г., приемащ правила за управление на предоставянето на лични данни от Европол на трети държави и органи (2), както и с предварителното съгласие на държавите-членки, които са съобщили въпросната информация; и

               г)

               да разпространяват резултатите от проведения анализ единствено със съгласието на съответните участници и съобразно приложимите условия на споразуменията за сътрудничество и конфиденциалност.

         3.   Споразуменията предвиждат възможността да бъдат прекратени при официално искане от участваща трета страна или от Европол, като процедурата се задейства само при съгласието на членовете на аналитичната група. В случай че между участниците не може да бъде постигнато съгласие, Европол обявява прекратяването на споразумението по молба на един от участниците и уведомява управителния съвет за това.
   Член 4
   Влизане в сила
   Настоящото решение влиза в сила, считано от 19 април 2007 г.

      Съставено в Хага 20 март 2007 г.

         Hans-Jürgen FÖRSTER,

            Председател на управителния съвет

      (1)  ОВ C 2, 6.1.2004 г., стр. 1.

      (2)  ОВ C 88, 30.3.1999 г., стр. 1. Акт, изменен с Акт на Съвета от 28 февруари 2002 г. (ОВ C 76 27.3.2002 г., стр. 1).

      ПРИЛОЖЕНИЕ
      ПРИМЕРНО СПОРАЗУМЕНИЕ ЗА УЧАСТИЕ НА ЕКСПЕРТИ ОТ ТРЕТИ СТРАНИ В РАБОТАТА НА АНАЛИТИЧНИТЕ ГРУПИ
      Европол и (име на третата страна) (наричани по-нататък „страните“),
      като взеха предвид Конвенцията за Европол, и по-специално член 10, параграф 9 от нея,
      като взеха предвид споразумението за сътрудничество между Европол и (име на третата страна), и по-специално условията за конфиденциалност на обменената информация,
      ИЛИ:
      като взеха предвид споразумения за сътрудничество и конфиденциалност между Европол и (име на третата страна),
      като взеха предвид Акт на Съвета от 3 ноември 1998 г., приемащ правила, приложими за аналитичните файлове на Европол (1),
      като взеха предвид Решение на управителния съвет от (дата), определящо правила за управление на участието на експерти от трети страни в работата на аналитични групи, и по-специално член 3, параграф 1 от него,
      като взеха предвид заповедта за откриване на аналитичен работен файл YYY,
      като имат предвид интереса на държавите-членки експертите (име на третата страна) да участват в работата на аналитична група YYY,
      като имат предвид, че анализите на аналитична група YYY пряко засягат (име на третата страна),
      сключиха следното споразумение:
      Член 1
      Определения
      За целите на настоящото споразумение:

                  а)

                  „участие “на експерти от трети страни в работата на аналитична група означава, че тези експерти имат правото да участват в срещите на групата, да получават, при поискване, информация от Европол за развитието на съответния аналитичен работен файл, както и да получават и да разпространяват, в съответствие с приложимите правни изисквания, резултатите от анализа, касаещи представляваната от тях трета страна;

                  б)

                  „споразумение за сътрудничество “е договорът, подписан на (дата) между Европол и (име на третата страна);

                  в)

                  „споразумение за конфиденциалност “е споразумение по силата на член 18, параграф 6 от Конвенцията за Европол.

            Член 2
      Обхват на прилагане
      1.   ХХХ (2) от (име на изпращащия орган) участва в работата на аналитична група YYY.
      2.   XXX има право:

                  а)

                  да участва в срещите на аналитичната група; и

                  б)

                  да получава, при поискване, информация от Европол за развитието на съответния аналитичен работен файл YY; и

                  в)

                  да получава достъп до резултатите от проведения анализ, касаещи представляваната от него трета страна; предоставянето на тази информация се извършва в съответствие с член 17, параграф 2 и член 18, параграф 4 от Конвенцията за Европол, с приложимите условия на споразуменията за сътрудничество и конфиденциалност, с член 5, параграф 5 от Акт на Съвета от 12 март 1999 г., приемащ правила за управление на предоставянето на лични данни от Европол на трети държави и органи, както и с предварителното съгласие на държавите-членки, които са съобщили въпросната информация; и

                  г)

                  да разпространява резултатите от проведения анализ единствено със съгласието на съответните участници и съобразно приложимите условия на споразуменията за сътрудничество и конфиденциалност.

            Член 3
      Влизане в сила
      Настоящото споразумение влиза в сила на (дата).
      Член 4
      Прекратяване
      1.   Настоящото споразумение се прекратява автоматично с приключването на аналитичния работен файл YYY.
      2.   Настоящото споразумение може да бъде прекратено във всеки един момент по официално искане на една от страните.

         (1)  OВ C 26, 30.1.1999 г., стр. 1. Аст, изменен с (попълва се при приемането на нов акт).

         (2)  Име на експерта (експертите).


title: 2013/421/ЕС: Решение на Съвета от 27 юни 2013 година относно позицията, която да бъде приета от името на Европейския съюз в рамките на Административния комитет за Конвенцията ТИР във връзка с предложението за изменение на Митническата конвенция относно международния превоз на стоки под покритието на карнети ТИР (Конвенция ТИР от 1975 г.)

text:
               3.8.2013

               BG

               Официален вестник на Европейския съюз

               L 209/17

         РЕШЕНИЕ НА СЪВЕТА
   от 27 юни 2013 година
   относно позицията, която да бъде приета от името на Европейския съюз в рамките на Административния комитет за Конвенцията ТИР във връзка с предложението за изменение на Митническата конвенция относно международния превоз на стоки под покритието на карнети ТИР (Конвенция ТИР от 1975 г.)
   (2013/421/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207 във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               Митническата конвенция за международния превоз на стоки под покритието на карнети ТИР (Конвенция ТИР) от 14 ноември 1975 г. беше приета от името на Общността с Регламент (ЕИО) № 2112/78 на Съвета (1) и влезе в сила за Общността на 20 юни 1983 г. (2)

               (2)

               Консолидиран текст на Конвенция ТИР бе публикуван като приложение към Решение 2009/477/ЕО на Съвета (3), в съответствие с което бъдещи изменения на Конвенцията ТИР се публикуват от Комисията в Официален вестник на Европейския съюз, като се посочва датата на влизането им в сила.

               (3)

               След обширни разисквания, през октомври 2011 г. Работната група на Икономическата комисия за Европа на Организацията на обезинените нации (ИКЕ на ООН) по митническите въпроси, свързани с транспорта, реши, че са необходими някои изменения на Конвенцията ТИР. Става въпрос за изменение на член 6 и въвеждане на нова част III в приложение 9 към Конвенцията ТИР за установяване на условията и изискванията, които трябва да бъдат спазени от международната организация, която е упълномощена да поеме отговорността за ефективната организация и функционирането на международна гаранционна система и да отпечатва и разпространява карнети ТИР.

               (4)

               С предложените изменения на Конвенцията ТИР се въвежда определение на международната организация и ясно се определя процедурата за нейното упълномощаване. С въвеждането на нова част III в приложение 9 ще се допълни целта на това приложение, като се определят ясно функциите и отговорностите на всички участници в системата ТИР и се увеличи прозрачността на нейното управление. С въвеждането на тези условия и изисквания в правния текст на Конвенцията ТИР ще се опрости също така текстът на писменото споразумение между ИКЕ на ООН и международната организация в съответствие с обяснителна бележка 0.6.2а—2 към член 6, параграф 2 от Конвенцията ТИР.

               (5)

               Делегатите на всички държави-членки изразиха своето положително становище относно предложението за изменения в рамките на Комитета по митническо законодателство (координиране Женева).

               (6)

               На своето петдесет и трето заседание през февруари 2012 г. Административният комитет за Конвенцията ТИР прие предложените изменения на Конвенцията ТИР, при условие че приключат вътрешните процедури на Съюза

               (7)

               На 5 юли 2012 г. в съответствие с разпоредбите на член 59, параграфи 1 и 2 от Конвенцията ТИР Административният комитет изпрати на Генералния секретар предложения за изменение на член 6, параграф 2а и приложение 9 към текста на Конвенцията ТИР, приети на нейното петдесет и трето заседание, проведено в Женева на 9 февруари 2012 г. На 10 юли 2012 г. Генералният секретар издаде депозитарно уведомление C.N.358.2012.TREATIES, с което съобщава, че ако до 10 юли 2013 г. нито една от договарящите страни не повдигне възражения срещу предложенията за изменение, те ще влязат в сила на 10 октомври 2013 г.

               (8)

               Поради това следва да бъде определена позицията, която да бъде приета от името на Съюза относно предложените изменения,

         ПРИЕ НАСТОЯЩОТО РЕШЕНИЕ:
   Член 1
   Позицията, която да бъде взета от Европейския съюз в рамките на Административния комитет за Конвенция ТИР, ще се основава на проекта за приложение на Административния комитет, приложен към настоящото решение.
   Измененията на Конвенцията се публикуват от Комисията в Официален вестник на Европейския съюз, като в тях се посочва датата на влизането им в сила.
   Член 2
   Настоящото решение влиза в сила на третия ден след публикуването му в Официален вестник на Европейския съюз.

      Съставено в Брюксел на 27 юни 2013 година.

            За Съвета

            Председател

         E. GILMORE

      (1)  ОВ L 252, 14.9.1978 г., стр. 1.

      (2)  ОВ L 31, 2.2.1983 г., стр. 13.

      (3)  ОВ L 165, 26.6.2009 г., стр. 1.

      ПРИЛОЖЕНИЕ
      В член 6 се въвежда нов параграф, както следва:

         Член 6, параграф 2а

      Параграф 2а се изменя, за да гласи следното:
      2а.   Административният комитет упълномощава международна организация да поеме отговорността за ефективната организация и функциониране на международна гаранционна система. Пълномощията се предоставят, при условие че организацията отговаря на условията и изискванията, посочени в приложение 9, част III. Административният комитет може да оттегли пълномощията, ако тези условия и изисквания вече не се спазват.
      В приложение 9 се добавя нова част III, както следва:

         Приложение 9, нова част III

         Добавя се нова част III, която гласи следното:
      Упълномощаване на международна организация, определена в член 6, да поеме отговорността за ефективната организация и функциониране на международна гаранционна система и да отпечатва и разпространява карнети ТИР
      Условия и изисквания

                  1.

                  Условията и изискванията, които трябва да бъдат спазени от съответната международна организация, за да може тя да бъде упълномощена, в съответствие с член 6, параграф 2а от конвенцията, от Административния комитет да поеме отговорността за ефективната организация и функциониране на международна гаранционна система и да отпечатва и разпространява карнети ТИР, са следните:

                              а)

                              доказателство за професионална компетентност и стабилно финансово състояние, осигуряващи ефективна организация и функциониране на международна гаранционна система, както и необходимите организационни възможности за изпълнение на нейните задължения по конвенцията чрез годишно представяне на консолидирани финансови отчети, надлежно проверени от международно признати независими одитори;

                              б)

                              липса на тежки или повторни нарушения на митническото или данъчното законодателство.

                  2.

                  В съответствие с пълномощията международната организация:

                              а)

                              предоставя на договарящите страни на Конвенция ТИР чрез националните асоциации, членуващи в международната организация, заверени копия на договора за глобална гаранция и доказателство за покритието на гаранцията;

                              б)

                              предоставя на компетентните органи на Конвенция ТИР информация за установените правила и процедури за издаване на карнети ТИР от националните асоциации;

                              в)

                              предоставя ежегодно на компетентните органи на Конвенция ТИР данни за исканията — подадени, неуредени, изплатени или уредени без плащане;

                              г)

                              предоставя на компетентните органи на Конвенция ТИР пълна и изчерпателна информация за функционирането на системата ТИР, и по-специално, но без да се ограничава до това, своевременна и обоснована информация за тенденциите по отношение на броя на незавършените операции ТИР и на подадените, неуредените, изплатените или уредените без плащане искания, които биха могли да доведат до проблеми по отношение на правилното функциониране на системата ТИР или до трудности за продължаване на използването на нейната международна гаранционна система;

                              д)

                              предоставя на компетентните органи на Конвенция ТИР статистически данни за броя на разпределените за всяка договаряща страна карнети ТИР с разбивка по тип;

                              е)

                              предоставя на Изпълнителния съвет ТИР подробни данни за определената от международната организация цена на разпространение на всеки тип карнет ТИР;

                              ж)

                              взема всички възможни мерки за намаляване на риска от фалшифициране на карнети ТИР;

                              з)

                              предприема подходящи коригиращи действия в случаи на открити грешки или нередности по отношение на карнет ТИР и докладва за тях на Изпълнителния съвет ТИР;

                              й)

                              участва пълноценно в случаи, когато Изпълнителният съвет ТИР е призован да улесни разрешаването на спорове;

                              к)

                              гарантира, че всеки проблем във връзка с дейности с цел измама или други затруднения по отношение на прилагането на Конвенция ТИР се свежда незабавно до знанието на Изпълнителния съвет ТИР;

                              л)

                              управлява системата за контрол на карнети ТИР, предвидена в приложение 10 към конвенцията, заедно с националните гарантиращи асоциации, членуващи в международната организация, и митническите органи и информира договарящите страни и компетентните органи на конвенцията за появилите се в системата проблеми;

                              м)

                              предоставя на компетентните органи на Конвенция ТИР статистически и други данни за прилагането от страна на договарящите страни на системата за контрол, предвидена в приложение 10;

                              н)

                              сключва, не по-късно от два месеца преди предварителната дата на влизане в сила или подновяване на пълномощията, предоставени в съответствие с член 6, параграф 2а от конвенцията, писмено споразумение със секретариата на Икономическата комисия за Европа на Организацията на обединените нации, упълномощен от Административния комитет и действащ от негово име, което включва приемането от международната организация на нейните задачи, установени в настоящия параграф.

                  3.

                  Когато международната организация бъде информирана от гарантираща асоциация за искане за плащане, тя уведомява гарантиращата асоциация за своето становище по отношение на искането в срок от три (3) месеца.

                  4.

                  Цялата информация, получена пряко или непряко от международната организация по конвенцията, която по своето естество е поверителна или е предоставена на поверителна основа, е обект на задължението за пазене на професионална тайна и не може да бъде използвана или обработвана с търговска или каквато и да е друга цел, освен тази, за която е предоставена, нито да бъде разкрита на трети страни без изричното разрешение на лицето или органа, който я е предоставил. Такава информация обаче може да бъде разкрита без разрешение на компетентните органи на договарящите страни по настоящата конвенция, когато е налице разрешение или задължение да го направи в съответствие с разпоредби на националното или международното право или във връзка със съдебни производства. Информацията се разкрива или съобщава при пълно спазване на действащите разпоредби за защита на данните.

                  5.

                  Административният комитет имат право да отмени пълномощията, предоставени в съответствие с член 6, параграф 2а, в случай на неспазване на горепосочените условия и изисквания. Ако административният комитет реши да отнеме пълномощията, решението влиза в сила най-рано шест (6) месеца след датата на отнемането.

                  6.

                  Упълномощаването на международна организация при посочените по-горе условия не засяга отговорностите и задълженията на тази организация по смисъла на Конвенцията.


title: Решение (ЕС) 2017/1003 на Комисията от 13 юни 2017 година относно безмитния внос на стоки, предназначени за безвъзмездно разпределяне или предоставяне на пострадалите от земетресенията, станали в Италия през месеците август и октомври 2016 г. (нотифицирано под номер С(2017) 3865)

text:
               15.6.2017

               BG

               Официален вестник на Европейския съюз

               L 152/3

         РЕШЕНИЕ (ЕС) 2017/1003 НА КОМИСИЯТА
   от 13 юни 2017 година
   относно безмитния внос на стоки, предназначени за безвъзмездно разпределяне или предоставяне на пострадалите от земетресенията, станали в Италия през месеците август и октомври 2016 г.

         (нотифицирано под номер С(2017) 3865)

   (само текстът на италиански език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (EО) № 1186/2009 на Съвета от 16 ноември 2009 г. за установяване на система на Общността за митнически освобождавания (1), и по-специално член 76 от него,
   като взе предвид отправеното от Италианската република на 14 март 2017 г. искане за безмитен внос на стоки, предназначени за безвъзмездно предоставяне на пострадалите от земетресенията, станали в Италия през месеците август и октомври 2016 г.,
   като има предвид, че:

               (1)

               Земетресения като станалите в Италия на 24 август, на 26 и на 30 октомври 2016 г. представляват бедствие по смисъла на глава ХVII, раздел В от Регламент (ЕО) № 1186/2009; следователно има основание да бъде разрешен безмитен внос на стоки, които отговарят на условията, изброени в членове 74—80 от посочения по-горе регламент.

               (2)

               Италианската република следва да уведоми Комисията за естеството и количеството на различните стоки, внесени безмитно в полза на пострадалите от земетресенията, станали в Италия през 2016 г., за организациите, които тя е одобрила за разпределяне или за предоставяне на тези стоки, и за мерките, предприети за предотвратяване на използването на стоките за цели, различни от оказване на помощ при бедствия на пострадалите от тях.

               (3)

               Следва да се освободи от мита вносът на стоки, считано от датата на първото земетресение.

               (4)

               Бяха проведени консултации с другите държави членки в съответствие с член 76 от Регламент (ЕО) № 1186/2009,

         ПРИЕ НАСТОЯЩОТО РЕШЕНИЕ:
   Член 1
   1.   Стоки се освобождават от вносни мита по смисъла на член 2, параграф 1, буква а) от Регламент (ЕО) № 1186/2009, когато са изпълнени следните условия:

               а)

               стоките са предназначени за един от следните видове употреби:

                           i)

                           безвъзмездно разпределяне на стоките сред пострадалите от земетресенията, регистрирани в Италия през 2016 г., от органите и организациите, посочени в буква в);

                           ii)

                           безвъзмездно предоставяне на стоките на тези пострадали, като стоките остават собственост на посочените организации;

               б)

               стоките отговарят на изискванията, определени в членове 75, 78 и 79 от Регламент (ЕО) № 1186/2009;

               в)

               стоките са внесени за пускане в свободно обращение от държавни органи или от организации, одобрени от компетентните италиански органи.

         2.   Допуска се също така безмитен внос на стоки по смисъла на член 2, параграф 1, буква а) от Регламент (ЕО) № 1186/2009, когато те се внасят за пускане в свободно обращение от спасителни групи за покриване на нуждите им за срока на акцията по предоставяне на помощ на пострадалите от земетресенията, настъпили в Италия през 2016 г.
   Член 2
   Италианската република предоставя най-късно до 30 септември 2017 г. следната информация на Комисията:

               a)

               списък на одобрените организации, посочени в член 1, параграф 1;

               б)

               информация относно естеството и количеството на различните стоки, освободени от мита съгласно член 1;

               в)

               предприетите мерки за осигуряване на спазването на членове 78, 79 и 80 от Регламент (ЕО) № 1186/2009 по отношение на стоки, попадащи в обхвата на настоящото решение.

         Член 3
   Член 1 се прилага за стоки, внесени в периода от 24 август 2016 г. до 30 юни 2017 г.
   Член 4
   Адресат на настоящото решение е Италианската република.

      Съставено в Брюксел на 13 юни 2017 година.

            За Комисията

         Pierre MOSCOVICI

            Член на Комисията

      (1)  ОВ L 324, 10.12.2009 г., стр. 23.


title: 2009/872/ЕО: Решение на Комисията от 30 ноември 2009 година за създаване на комитет на Европейския съюз от експерти по редки заболявания

text:
               2.12.2009

               BG

               Официален вестник на Европейския съюз

               L 315/18

      РЕШЕНИЕ НА КОМИСИЯТА

   от 30 ноември 2009 година
   за създаване на комитет на Европейския съюз от експерти по редки заболявания
   (2009/872/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност, и по-специално член 152 от него,
   като има предвид, че:

               (1)

               С приетата от Комисията на 23 октомври 2007 г. Бяла книга на Комисията „Заедно за здраве: Стратегически подход за ЕС 2008—2013 г.“ (1) се разработва здравна стратегия на ЕС, а редките заболявания се набелязват за област на приоритетно действие.

               (2)

               Същевременно Европейският парламент и Съветът приеха Решение № 1350/2007/ЕО от 23 октомври 2007 г. за създаване на втора Програма за действие на Общността в областта на здравето (2008—2013 г.) (2). Съгласно член 7, параграф 2 и приложението към посоченото решение действията в областта на създаване и разпространяване на здравна информация и знания се изпълняват в тясно сътрудничество с държавите-членки, като се разработват механизми за консултация и процеси на участие.

               (3)

               На 11 ноември 2008 г. Европейската комисия прие „Съобщение на Комисията до Европейския парламент, Съвета, Европейския икономически и социален комитет и Комитета на регионите относно редките заболявания — Предизвикателствата за Европа“ (3) (наричано по-долу „съобщението на Комисията“), а на 8 юни 2009 г. бе приета Препоръка на Съвета за действие в областта на редките заболявания (4) (наричана по-долу „препоръката на Съвета“).

               (4)

               За подготовката и извършването на дейности от Общността в областта на редките заболявания е необходимо тясно сътрудничество със специализираните структури в държавите-членки и със заинтересованите страни.

               (5)

               Поради това е необходима рамка с цел провеждането на редовни консултации с тези структури, с управителите на подпомаганите от Европейската комисия проекти в областта на изследователската дейност и дейностите по общественото здраве и с другите съответни участници, които извършват дейност в тази област.

               (6)

               Посочената необходимост от рамка бе отразена в Съобщение COM(2008) 679 окончателен относно редките заболявания. В точка 7 от съобщението се препоръчва Комисията да бъде подпомагана от Консултативен комитет по редки заболявания на Европейския съюз.

               (7)

               Комитетът не действа като комитет по смисъла на Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (5),

         РЕШИ:
   Член 1
   С настоящото Комисията създава Комитет от експерти по редки заболявания, наричан по-долу „комитетът“.
   Член 2
   1.   Комитетът действа съобразно обществения интерес, като подпомага Комисията при формулиране и извършване на дейностите на Общността в областта на редките заболявания, насърчава обмена на опит, политики и практики между държавите-членки и различните участващи в тях страни.
   2.   Функциите на комитета не включват въпроси от обхвата на Регламент (ЕО) № 141/2000 на Европейския парламент и на Съвета от 16 декември 1999 г. за лекарствата сираци (6), нито въпроси от обхвата на функциите на създадения с член 4 от посочения регламент Комитет за лекарствени продукти сираци (COMP), нито въпроси от обхвата на функциите на Фармацевтичния комитет, създаден с Решение 75/320/ЕИО на Съвета (7).
   3.   За да постигне посочените в параграф 1 цели, комитетът:

               а)

               подпомага Комисията при мониторинга, оценката и разпространяването на резултатите от мерките, предприети на общностно и национално равнище в областта на редките заболявания;

               б)

               допринася за извършването на дейностите на Общността в тази област, по-специално посредством анализ на резултатите и предложения за усъвършенстване на предприетите мерки;

               в)

               допринася за изготвянето на докладите на Комисията относно прилагането на съобщението на Комисията и на препоръката на Съвета;

               г)

               предоставя становища, препоръки или представя на Комисията доклади по нейно искане или по собствена инициатива;

               д)

               подпомага Комисията в международното сътрудничество по въпроси, свързани с редките заболявания;

               е)

               подпомага Комисията при съставянето на насоки, препоръки и други действия, определени в съобщението на Комисията и в препоръката на Съвета;

               ж)

               представя на Комисията годишен доклад относно дейностите си.

         4.   Комитетът приема свой процедурен правилник, който съгласува с Комисията.
   Член 3
   1.   Комитетът се състои от 51 членове и съответните заместници, а именно:

               а)

               по един представител за всяка държава-членка от министерствата или правителствените служби, компетентни по въпросите на редките заболявания, като представителят се определя от правителството на всяка държава-членка;

               б)

               четирима представители на пациентски организации;

               в)

               четирима представители на фармацевтичната промишленост;

               г)

               деветима представители на текущи и/или приключили проекти на Общността в областта на редките заболявания, финансирани по програми за действие на Общността в областта на здравето (8), в това число трима членове на пилотните европейски референтни мрежи за редки заболявания;

               д)

               шестима представители на текущи и/или приключили проекти в областта на редките заболявания, финансирани от рамковите програми на Общността за научни изследвания и технологично развитие (9),

               е)

               един представител на Европейския център за профилактика и контрол върху заболяванията (ЕCDC), чийто мандат, установен в съответствие с Регламент (ЕО) № 851/2004 на Европейския парламент и Съвета от 21 април 2004 г. за създаване на Европейски център за профилактика и контрол върху заболяванията (10), обхваща дейности във връзка с редки новопоявяващи се заразни заболявания.

         По искане на правителствата на засегнатите държави Комисията може да реши да разшири състава на комитета с по един представител на всяка от държавите от ЕАСТ, които са страни по Споразумението за Европейското икономическо пространство, като този представител е от компетентното по въпросите на редките заболявания министерство или правителствена служба и се определя от правителството на съответната държава.
   2.   На заседанията на комитета могат да присъстват представители на Комисията, на Европейската агенция по лекарствата (EMEA), както и председателят и заместник-председателят на Комитета за лекарствените продукти сираци (COMP).
   3.   Представители на международни и съсловни организации и други сдружения, които извършват дейност в областта на редките заболявания и подадат до Комисията надлежно обосновани заявления, могат да получат статут на наблюдатели.
   4.   Комисията назначава членовете на комитета, определени съответно в параграф 1, букви б)—д), от списък с подходящи кандидати, съставен след публикуването на покана за изразяване на интерес в Официален вестник на Европейския съюз и на уебсайта на Комисията. В поканата за изразяване на интерес се посочват необходимата квалификация и условията за членство в комитета. Всички членове на комитета поемат задължението да действат съобразно обществения интерес.
   5.   Членовете на комитета, определени съответно в букви б)—д), поемат задължението да бъдат независими при извършването на дейността си. При изпълнение на функциите си като членове на комитета те не могат да получават инструкции от структурата, която ги е излъчила.
   Член 4
   Мандатът на членовете на комитета е три години и може да бъде подновяван. Те продължават да изпълняват длъжността, докато не бъдат заменени.
   Мандатът на даден член се прекратява преди изтичането на тригодишния срок при подаване на оставка, при прекратяване на членството ѝ/му в представляваната от нея/него организация, при постоянна невъзможност да присъства на заседанията, при невъзможност да участва ефективно в разискванията на комитета, при неспазване на условията по член 287 от Договора за създаване на Европейската общност или в случай на последващо несъответствие с изискванията за квалификация и с условията, посочени в поканата за изразяване на интерес. Мандатът на даден член може да бъде прекратен и ако организацията, която я/го е номинирала, поиска нейната/неговата замяна.
   Членове, чийто мандат бъде прекратен преди изтичането на тригодишния срок, могат да бъдат заменени за оставащия срок на техния мандат.
   Член 5
   1.   Комитетът избира председател и трима заместник-председатели с едногодишен мандат измежду различните категории от своите членове по реда на член 10. При отсъствие на председателя неговите функции се поемат от заместник-председателите.
   2.   Председателят и заместник-председателите заедно с представителя на Комисията съставляват Бюрото на комитета, което подготвя работата му.
   3.   Секретариатът на комитета се назначава от Комисията. Протоколите от заседанията на комитета се водят от Комисията.
   Член 6
   Бюрото на комитета може да покани всяко лице, което има специализирана квалификация по конкретен въпрос от дневния ред, да участва в работата на комитета като външен експерт.
   Външните експерти участват само в работата по конкретния въпрос, за който е поискано участието им.
   Член 7
   1.   Комитетът може да формира временни работни групи. Тези групи могат да бъдат създавани главно когато е необходимо извършването на дейност с временен характер или ad hoc дейност като подготовката на предложения по специфични научни въпроси или подготовката на отговори на специфични въпроси, поставени от комитета във връзка със специфични научни области.
   2.   Работните групи се състоят от външни експерти, избрани съобразно техните специализирани експертни познания.
   3.   Комитетът определя правомощията на всяка работна група, като указва целите, състава, честотата на заседанията и срока на нейната дейност.
   4.   С оглед изготвянето на своите становища комитетът може да възложи на докладчик, който може да е един от неговите членове или външен експерт, функцията по изготвяне на докладите в съответствие с процедурния правилник на комитета.
   5.   Комитетът може да определи един или повече от своите членове да участват като наблюдатели в дейностите на други експертни групи на Комисията.
   Член 8
   Членовете на комитета не получават възнаграждение за дейността си; разходите по пътуванията и престоя във връзка със заседанията на комитета и на създадените по член 7 работни групи се поемат от Комисията в съответствие с действащите административни разпоредби.
   Приетите по членове 6 и 7 мерки, които имат финансово отражение върху бюджета на Европейските общности, се представят за предварително одобрение от Комисията и се изпълняват в съответствие с Финансовия регламент, приложим към общия бюджет на Европейските общности.
   Член 9
   Комитетът се свиква от Комисията и заседава в нейните сгради. Той заседава най-малко три пъти годишно.
   Член 10
   1.   Необходимият кворум за приемане на становища, доклади или препоръки от комитета е налице, когато присъстват две трети от всички негови членове.
   2.   Когато е възможно, научните становища, доклади или препоръки на комитета се приемат с общо съгласие. Ако не може да се постигне общо съгласие, становището се приема с мнозинство от присъстващите членове на комитета.
   3.   В случаите, в които Комисията иска становище или препоръка на комитета, тя може да постави срок за представянето им.
   4.   Становищата, изразени от различните представени в комитета групи, се вписват в протокола, който се предава на Комисията. Когато поисканото становище е прието от комитета с единодушие, той изготвя общи заключения, които се прилагат към протокола.
   5.   Проектостановища и препоръки могат, след одобряването им от председателя, да бъдат представени от Секретариата на комитета за приемане посредством писмена процедура, която следва да бъде уредена в процедурния правилник на комитета. Независимо от това, доколкото е възможно, подобни писмени процедури следва да се прилагат само по отношение на неотложни мерки, чието приемане се налага между редовните заседания.
   Член 11
   Без да се засягат разпоредбите на член 287 от Договора, членовете на комитета се задължават да не разпространяват информацията, която са получили в хода на своята работа в комитета или в неговите подгрупи, или работни групи, когато Комисията ги е уведомила, че поисканото становище или поставеният въпрос се отнасят до тема с поверителен характер.
   В тези случаи на заседанията на комитета присъстват само членове на комитета и представители на Комисията.
   Член 12
   Този комитет заменя настоящата Оперативна група на Европейския съюз за редките заболявания, създадена на основание Решение 2004/192/ЕО на Комисията от 25 февруари 2004 г. за приемане на работния план за 2004 г. относно прилагане на Програмата за действие на Общността в областта на общественото здраве (2003—2008 г.), включително и за годишната работна програма за отпускане на безвъзмездни средства (11).

      Съставено в Брюксел на 30 ноември 2009 година.

            За Комисията

         Androulla VASSILIOU

            Член на Комисията

      (1)  COM(2007) 630 окончателен, 23.10.2007 г.

      (2)  ОВ L 301, 20.11.2007 г., стр. 3.

      (3)  COM(2008) 679 окончателен, 11.11.2008 г.

      (4)  ОВ C 151, 3.7.2009 г., стр. 7.

      (5)  ОВ L 184, 17.7.1999 г., стp. 23.

      (6)  ОВ L 18, 22.1.2000 г., стр. 1.

      (7)  ОВ L 147, 9.6.1975 г., стр. 23.

      (8)  ОВ L 155, 22.6.1999 г., стp. 1; ОВ L 271, 9.10.2002 г., стp. 1; ОВ L 301, 20.11.2007 г., стр. 3.

      (9)  ОВ L 412, 30.12.2006 г., стp. 1.

      (10)  ОВ L 142, 30.4.2004 г., стр. 1.

      (11)  ОВ L 60, 27.2.2004 г., стр. 58.


title: Решение 2010/92/ОВППС на Съвета от 15 февруари 2010 година за подновяване на ограничителните мерки срещу Зимбабве

text:
               16.2.2010

               BG

               Официален вестник на Европейския съюз

               L 41/6

         РЕШЕНИЕ 2010/92/ОВППС НА СЪВЕТА
   от 15 февруари 2010 година
   за подновяване на ограничителните мерки срещу Зимбабве
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 19 февруари 2004 г. Съветът прие Обща позиция 2004/161/ОВППС за подновяване на ограничителните мерки срещу Зимбабвe (1).

               (2)

               Обща позиция 2009/68/ОВППС на Съвета (2), приета на 26 януари 2009 г., удължи срока на действие на Обща позиция 2004/161/ОВППС до 20 февруари 2010 г.

               (3)

               Предвид на положението в Зимбабве, по-специално липсата на напредък в изпълнението на Глобалното политическо споразумение, подписано през септември 2008 г., действието на Обща позиция 2004/161/ОВППС следва да бъде продължено с допълнителен срок от 12 месеца.

               (4)

               Няма обаче повече основания дадени лица и образувания да продължат да фигурират в списъка на лицата, образуванията и органите, за които се прилага Обща позиция 2004/161/ОВППС. Списъкът в приложението към Обща позиция 2004/161/ОВППС следва да бъде съответно изменен,

         ПРИЕ НАСТОЯЩОТО РЕШЕНИЕ:
   Член 1
   Срокът на действие на ограничителните мерки, предвидени в Обща позиция 2004/161/ОВППС, се удължава до 20 февруари 2011 г.
   Член 2
   Лицата и образуванията, посочени в приложението към настоящото решение, се заличават от списъка в приложението към Обща позиция 2004/161/ОВППС.
   Член 3
   Настоящото решение влиза в сила на датата на приемането му.
   Член 4
   Настоящото решение се публикува в Официален вестник на Европейския съюз.

      Съставено в Брюксел на 15 февруари 2010 година.

            За Съвета

            Председател

         Á. GABILONDO

      (1)  ОВ L 50, 20.2.2004 г., стр. 66.

      (2)  ОВ L 23, 27.1.2009 г., стр. 43.

      ПРИЛОЖЕНИЕ

         Лица и образувания, посочени в член 2

      I.   ЛИЦА

                  №o3

                  Al Shanfari, Thamer Bin

                  №o39

                  Dabengwa, Dumiso

                  №o54

                  Hove, Richard

                  №o57

                  Jangara (известен също като Changara), Thomsen

                  №o113

                  Msika, Joseph W.

                  №o203

                  Zvinavashe, Vitalis

            II.   ОБРАЗУВАНИЯ

                  №o16

                  Industrial Development Corporation of Zimbabwe

                  №o17

                  Intermarket Holdings Ltd

                  №o22

                  Oryx Diamonds Ltd (известно също като Oryx Natural Resources)

                  №o27

                  Scotfin Ltd

                  №o33

                  ZB Financial Holdings Ltd (известно също като Finhold)

                  №o34

                  ZB Holdings Ltd

                  №o37

                  Zimbabwe Iron and Steel Company (известно също като Zisco, Ziscosteel)

                  №o39

                  Zimre Holdings Ltd

                  №o40

                  Zimre Reinsurance Company (PVT) Ltd


title: Решение на Съвета от 11 август 2004 година за сключване на Споразумение под формата на размяна на писма между Европейската общност и Пакистан съгласно член XXVIII от ГАТТ 1994 относно измененията на тарифните отстъпки за ориз, предвидени в общностния списък CXL, приложен към ГАТТ 1994

text:
Важна правна забележка

|

32004D0618

Официален вестник n° L 279 , 28/08/2004 стр. 0023 - 0024

		20040811Решение на Съветаот 11 август 2004 годиназа сключване на Споразумение под формата на размяна на писма между Европейската общност и Пакистан съгласно член XXVIII от ГАТТ 1994 относно измененията на тарифните отстъпки за ориз, предвидени в общностния списък CXL, приложен към ГАТТ 1994(2004/618/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 133 във връзка с член 300, параграф 2, първа алинея, първо изречение от него,като взе предвид предложението на Комисията,като има предвид, че:(1) На 26 юни 2003 г. Съветът упълномощи Комисията да започне преговори съгласно член XXVIII на ГАТТ 1994 с цел изменение на определени тарифни отстъпки за ориз. Съответно Общността уведоми СТО на 2 юли 2003 г. за намерението си да измени определени тарифни отстъпки в общностния списък CXL.(2) Комисията проведе преговори след консултации със създадения съгласно член 133 на Договора комитет и съгласно инструкциите за водене на преговорите, издадени от Съвета.(3) Комисията проведе преговори със Съединените американски щати, които са основен доставчик на продуктите с код по КН 100620 (олющен ориз) и имат значителен интерес към продуктите с код по КН 100630 (избелен ориз), с Тайланд, който е основен доставчик на продуктите с код по КН 100630 (избелен ориз) и има значителен интерес към продуктите с код по КН 100620 (олющен ориз), както и с Индия и Пакистан, имащи значителен интерес към продуктите с код по КН 100620 (олющен ориз).(4) За да се гарантира цялостното прилагане на споразумението от 1 септември 2004 г., Комисията следва да бъде упълномощена да приеме временни изключения от Регламент (EО) № 1785/2003 на Съвета от 29 септември 2003 г. относно общата организация на пазара на ориз [1], преди неговото изменение.(5) Необходимите за прилагането на настоящото решение мерки би следвало да бъдат приети в съответствие с Решение (ЕО) 1999/468 на Съвета от 28 юни 1999 г. относно установяване на процедурите за упражняване на изпълнителните правомощия, предоставени на Комисията [2].(6) Комисията успешно договори Споразумение под формата на размяна на писма между Европейската общност и Пакистан. Поради това, следва да одобри споразумението,РЕШИ:Член 1С настоящото одобрява от името на Общността Споразумението под формата на размяна на писма между Европейската общност и Пакистан съгласно член XXVIII на ГАТТ 1994, относно измененията на тарифните отстъпки за ориз, предвидени в общностния списък CXL, приложен към ГАТТ 1994.Текстът на споразумението е приложен към настоящото решение.Член 2До степента, необходима за цялостното прилагане на настоящото споразумение от 1 септември 2004 г., Комисията може да въведе изключение от Регламент (EО) № 1785/2003 в съответствие с процедурата, назована в член 3, параграф 2 от настоящото решение, както и с валидност до изменението на този регламент, но не по-късно от 30 юни 2005 г.Член 31. Комисията се подпомага от Управителния комитет по зърнени култури, създаден съгласно член 25 от Регламент (EО) № 1784/2003 на Съвета от 29 септември 2003 г. относно общата организация на пазара на зърнени култури [3].2. При позоваване на настоящия параграф се прилагат членове 4 и 7 от Решение 1999/468/EО.Периодът, предвиден в член 4, параграф 3 от Решение 1999/468/EО, се определя на един месец.3. Комитетът приема свой процедурен правилник.Член 4Председателят на Съвета е оправомощен да посочи лице/а, упълномощено/и да подпише/ат споразумението от името на Общността [4].Съставено в Брюксел на 11 август 2004 година.За СъветаПредседателB. Bot[1] ОВ L 270, 21.10.2003 г., стр. 96.[2] ОВ L 184, 17.7.1999 г., стр. 23.[3] ОВ L 270, 21.10.2003 г., стр. 78.[4] Датата на влизане в сила на споразумението ще бъде публикувана в Официален вестник на Европейския съюз.--------------------------------------------------


title: Решение (ЕС) 2016/123 на Съвета от 26 октомври 2015 година за подписване, от името на Европейския съюз, и за временно прилагане на Споразумението за засилено партньорство и сътрудничество между Европейския съюз и неговите държави членки, от една страна, и Република Казахстан, от друга страна

text:
               4.2.2016

               BG

               Официален вестник на Европейския съюз

               L 29/1

         РЕШЕНИЕ (ЕС) 2016/123 НА СЪВЕТА
   от 26 октомври 2015 година
   за подписване, от името на Европейския съюз, и за временно прилагане на Споразумението за засилено партньорство и сътрудничество между Европейския съюз и неговите държави членки, от една страна, и Република Казахстан, от друга страна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 37 и член 31, параграф 1 от него,
   като взе предвид Договора за функционирането на Европейския съюз, и по-специално член 91, член 100, параграф 2, и членове 207 и 209 във връзка с член 218, параграф 5 и параграф 8, втора алинея от него,
   като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
   като има предвид, че:

               (1)

               На 13 април 2011 г. Съветът упълномощи Комисията да започне преговори с Република Казахстан с цел сключване на Споразумение за засилено партньорство и сътрудничество (наричано по-долу „споразумението“).

               (2)

               Преговорите по споразумението завършиха успешно и споразумението бе парафирано на 20 януари 2015 г.

               (3)

               Член 281 от споразумението предвижда временното прилагане на цялото споразумение или на части от него преди влизането му в сила.

               (4)

               Следователно споразумението следва да бъде подписано от името на Съюза, като части от него следва да се прилагат временно до приключване на процедурите по сключването му.

               (5)

               Подписването на споразумението от името на Съюза и временното прилагане на части от споразумението между Съюза и Република Казахстан не засяга разпределението на компетентност между Съюза и неговите държави членки в съответствие с Договорите,

         ПРИЕ НАСТОЯЩОТО РЕШЕНИЕ:
   Член 1
   1.   Разрешава се подписването, от името на Съюза, на Споразумението за засилено партньорство и сътрудничество между Европейския съюз и неговите държави членки, от една страна, и Република Казахстан, от друга страна, при условие за сключването на посоченото споразумение.
   2.   Текстът на споразумението е приложен към настоящото решение.
   Член 2
   Председателят на Съвета е оправомощен да посочи лицето(лицата), упълномощено(и) да подпише(ат) споразумението от името на Съюза.
   Член 3
   1.   До влизането в сила на споразумението, в съответствие с член 281 от него и при условие че са извършени предвидените в посочения член нотификации, изброените по-долу части от споразумението се прилагат временно между Съюза и Република Казахстан, но само доколкото обхващат въпроси, попадащи в компетентността на Съюза, включително въпроси, попадащи в компетентността на Съюза да определя и прилага обща външна политика и политика на сигурност:

               а)

               дял I;

               б)

               дял II: членове 4, 5, 9 и 10;

               в)

               дял III (с изключение на членове 56 и 58, член 62, доколкото засяга защитата на правата на интелектуална собственост в областта на наказателното право, и член 147);
               Временното прилагане на член 141 не засяга суверенните права на държавите членки върху техните въглеводородни ресурси в съответствие с международното право, включително техните права и задължения като страни по Конвенцията на ООН по морско право от 1982 г.;

               г)

               дял IV: глави 5, 6 и 7 (с изключение на член 210, буква в) и член 212, букви б), е), ж), з) и и), както глави 12 и 15;

               д)

               дял V: член 235 и член 238 (с изключение на параграфи 2 и 3);

               е)

               дял VI: глави 5 и 9;

               ж)

               дял VII;

               з)

               дял VIII(доколкото разпоредбите на посочения дял са ограничени до постигането на целта да се осигури временното прилагане на споразумението);

               и)

               дял IХ (с изключение на член 281, параграф 7, доколкото разпоредбите на посочения дял са ограничени до постигането на целта да се осигури временното прилагане на споразумението в съответствие с настоящия член);

               й)

               приложения I — VII, както и Протоколът относно административната взаимопомощ по митнически въпроси.

         2.   Датата, от която споразумението се прилага временно, се публикува в Официален вестник на Европейския съюз от Генералния секретариат на Съвета.
   Член 4
   Настоящото решение влиза в сила в деня след приемането му.

      Съставено в Люксембург на 26 октомври 2015 година.

            За Съвета

            Председател

         F. MOGHERINI